ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Μαρτίου 1993 περί αποδοχής των αναλήψεων υποχρεώσεων που έχουν προταθεί από τρεις παραγωγούς όσον αφορά τη διαδικασία αντιντάμπινγκ σχετικά με ορισμένες εισαγωγές ηλεκτρονικών μικροκυκλωμάτων γνωστών ως DRAM (δυναμικές μνήμες τυχαίας προσπέλασης) καταγωγής Δημοκρατίας της Κορέας

(93/157/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10,

Κατόπιν διαβουλεύσεως στο πλαίσιο της συμβουλευτικής επιτροπής όπως προβλέπεται στον κανονισμό (ΕΟΚ) αριθ. 2423/88,

Εκτιμώντας ότι:

ΠΡΟΣΩΡΙΝΑ ΜΕΤΡΑ

(1) Με τον κανονισμό (ΕΟΚ) αριθ. 2686/92 (2), η Επιτροπή επέβαλε προσωρινό δασμό αντιντάμπινγκ στις εισαγωγές ορισμένων τύπων ηλεκτρονικών μικροκυκλωμάτων γνωστών ως DRAM (δυναμικές μνήμες τυχαίας προσπέλασης), καταγωγής Δημοκρατίας της Κορέας, που υπάγονται στους κωδικούς ΣΟ 8542 11 12, 8542 11 14, 8542 11 16, 8542 11 18 για τις τελικές DRAM, στον κωδικό ΣΟ ex 8542 11 01 για τους δίσκους ημιαγωγού DRAM, στον κωδικό ΣΟ ex 8542 11 05 για τα μικροπλακίδια ή τις μικροπλακέτες DRAM και στους κωδικούς ΣΟ ex 8473 30 10 ή ex 8548 00 00 για τις δομικές μονάδες DRAM. Με τον κανονισμό (ΕΟΚ) αριθ. 53/93 (3), το Συμβούλιο παρέτεινε την ισχύ του δασμού αυτού για περίοδο που δεν υπερβαίνει τους δύο μήνες.

(2) Κατά τη μεταγενέστερη διαδικασία καθορίστηκε ότι έπρεπε να ληφθούν οριστικά μέτρα αντιντάμπινγκ προκειμένου να εξαλειφθεί η ζημία που έχει προκληθεί από το ντάμπινγκ. Οι διατάξεις και τα συμπεράσματα σχετικά με όλες τις πτυχές της έρευνας περιέχονται στις αιτιολογικές σκέψεις 6 έως 44 του κανονισμού (ΕΟΚ) αριθ. 611/93 του Συμβουλίου (4).

(3) Αφού ενημερώθηκαν σχετικά με τα συμπεράσματα αυτά, οι κορεάτες παραγωγοί Goldstar Electron Co. Ltd, Hyundai Electronics Industries Co. Ltd και Samsung Electronics Co. Ltd πρότειναν αναλήψεις υποχρεώσεων όσον αφορά τις τιμές μεταπώλησης για τα προϊόντα τους στους πρώτους ανεξάρτητους πελάτες στην Κοινότητα. Σύμφωνα με τις εν λόγω αναλήψεις υποχρεώσεων, οι τιμές μεταπώλησης πρόκειται να εκφράζουν το τριμηνιαίο κόστος παραγωγής για τους παραγωγούς των DRAM συν εύλογο ποσοστό κέρδους.

(4) Η Επιτροπή θεωρεί ότι οι εν λόγω αναλήψεις υποχρεώσεων σταθεροποιούν τις τιμές μεταπώλησης των κορεατών παραγωγών στην Κοινότητα σε επίπεδο που επιτρέπει την εξάλειψη του ντάμπινγκ. Επιπλέον, δεδομένου ότι τη βάση των εν λόγω τιμών αποτελεί το κόστος παραγωγής για κάθε κορεάτη παραγωγό, η Επιτροπή θεωρεί ότι οι αναλήψεις υποχρεώσεων προσφέρουν αρκετή ευελιξία ώστε να διασφαλίζεται ότι οι τιμές στην κοινοτική αγορά πρόκειται να παραμείνουν σε επίπεδο που δεν θέτει την κοινοτική βιομηχανία που κάνει χρήση αυτών σε μειονεκτική θέση από απόψεως ανταγωνισμού.

(5) Επιπλέον, δεδομένου ότι οι κορεάτες παραγωγοί έχουν αναλάβει να υποβάλλουν στην Επιτροπή, κατά τακτά χρονικά διαστήματα, λεπτομερείς πληροφορίες σχετικά με το κόστος και τις τιμές, συνήχθη το συμπέρασμα ότι η ορθή εφαρμογή των αναλήψεων υποχρεώσεων μπορεί να ελέγχεται με αποτελεσματικό τρόπο από την Επιτροπή.

(6) Δεδομένης των διατάξεων του άρθρου 15 του κανονισμού (ΕΟΚ) αριθ. 2423/88, οι αναλήψεις υποχρεώσεων πρέπει να αρχίσουν να ισχύουν κατά την ίδια ημερομηνία με τον οριστικό δασμό αντιντάμπινγκ που έχει επιβληθεί με τον κανονισμό (ΕΟΚ) αριθ. 611/93 στη παρούσα διαδικασία.

(7) Υπό τις συνθήκες αυτές, οι προτεινόμενες αναλήψεις υποχρεώσεων θεωρούνται αποδεκτές και, επομένως, η έρευνα μπορεί να περατωθεί όσον αφορά τους ενδιαφερόμενους κορεάτες παραγωγούς.

(8) Επιπλέον, η Επιτροπή παρατηρεί ότι οι ενδιαφερόμενοι παραγωγοί ενημερώθηκαν σχετικά με τα πραγματικά περιστατικά και τις εκτιμήσεις βάσει των οποίων προτάθηκαν τα οριστικά μέτρα αντιντάμπινγκ και παρεσχέθη σ' αυτούς η δυνατότητα να διατυπώνουν τις παρατηρήσεις τους σχετικά με όλες τις πτυχές της έρευνας. Επομένως, υπό τις συνθήκες αυτές, αν η ανάληψη υποχρεώσεων ανακληθεί ή αν η Επιτροπή έχει λόγους να πιστεύει ότι έχει παραβιασθεί, η Επιτροπή μπορεί, εφόσον τα συμφέροντα της Κοινότητας το απαιτούν, να επιβάλει χωρίς καθυστέρηση προσωρινούς δασμούς αντιντάμπινγκ δυνάμει του άρθρου 10 παράγραφος 6 του κανονισμού (ΕΟΚ) αριθ. 2423/88 και, στη συνέχεια, οριστικούς δασμούς αντιντάμπινγκ βάσει των πραγματικών περιστατικών που έχουν καθοριστεί πριν από την αποδοχή της ανάληψης υποχρέωσης, σε περίπτωση που δεν υπάρχουν σαφή αποδεικτικά στοιχεία όσον αφορά σημαντική μεταβολή των περιστατικών αυτών.

(9) Η συμβουλευτική επιτροπή, η οποία κλήθηκε να διατυπώσει τη γνώμη της σχετικά με την αποδοχή των προτεινόμενων αναλήψεων υποχρεώσεων, δεν προέβαλε αντιρρήσεις,

ΑΠΟΦΑΣΙΖΕΙ:

Άρθρο 1

Οι αναλήψεις υποχρεώσεων έχουν προταθεί από τις επιχειρήσεις Goldstar Electron Co. Ltd, Hyundai Electronics Industries Co. Ltd και Samsung Electronics Co. Ltd, σε όσον αφορά τη διαδικασία αντιντάμπινγκ σχετικά με την εισαγωγή ορισμένων τύπων μικροκυκλωμάτων γνωστών ως DRAM (δυναμικές μνήμες τυχαίας προσπέλασης) που υπάγονται στους κωδικούς ΣΟ 8542 11 12, 8542 11 14, 8542 11 16, 8542 11 18 για τις τελικές DRAM, στον κωδικό ΣΟ ex 8542 11 01 για τους δίσκους ημιαγωγού DRAM, στον κωδικό ΣΟ ex 8542 11 05 για τα μικροπλακίδια ή τις μικροπλακέτες DRAM και στους κωδικούς ΣΟ ex 8473 30 10 ή ex 8548 00 00 για τις δομικές μονάδες DRAM, καταγωγής Δημοκρατίας της Κορέας, γίνονται αποδεκτές.

Άρθρο 2

Η έρευνα σχετικά με τη διαδικασία αντιντάμπινγκ που αναφέρεται στο άρθρο 1 περατώνεται όσον αφορά τις επιχειρήσεις που αναφέρονται στο εν λόγω άρθρο.

Βρυξέλλες, 4 Μαρτίου 1993.

Για την Επιτροπή Leon BRITTAN Μέλος της Επιτροπής